ร้านนี้ไปหม่ำมาเกิน 10 รอบแล้ว ตั้งแต่ร้านเพิ่งจะเปิดใหม่ๆ จนเค้าขยายสาขาไปเปิดที่บางแสน
จนร้านที่บางแสนปิดไปแล้ว เพราะย้ายไปขายที่กรุงเทพแทน แต่ผมลืมเขียนรีวิวถึงซะงั้น!!
วันนี้เลยตั้งใจไปเพื่อเขียนรีวิวโดยเฉพาะเลย

ร้านเค้าเป็นตึกแถวห้องเดียวติดแอร์ ร้านไม่ใหญ่โต ตกแต่งไม่ได้สวยหรูอะไร เน้นสบายๆ แต่สะอาด
พิกัดอยู่ที่ถนนพระยาสัจจา เยื้องๆกับเรือนจำชลบุรี แถวเดียวกันกับโรงพยาบาลเอกชล

** เมนูชวนชิม **

บะหมี่ - ที่นี่เป็นเส้นสด ดึงกันสดๆชามต่อชาม เส้นแบบหนานุ่ม แต่ไม่เหนียว ทานรื่นคอดี มีหลายแนว
แต่ที่ชอบจะเป็นบะหมี่ต้มยำเนื้อตุ๋น ชามนี้อร่อยที่สุด เนื้อตุ๋นจนเปื่อย นุ่ม เคี้ยวง่าย น้ำซุปรสชาตดี
แต่เส้นแนวนี้บางคนก็ไม่ชอบ บอกว่าเส้นก๋วยเตี๋ยวแบบไทยอร่อยกว่า ข้อนี้ไม่เถียงครับ

ข้าวผัด - จะมีทั้งปู หมู กุ้ง ร้านนี้ผัดข้าวผัดได้อร่อย ข้าวแห้งๆ เม็ดสวย ผัดแบบง่ายๆ ไม่ใส่อะไรลงมาเยอะ
มีแค่ต้นหอมซอยนิดหน่อย แค่นี้ก็อร่อยแล้วละ

เสี่ยว หลง เป่า - มาร้านนี้แล้วไม่ควรพลาด รสชาตดีไม่แพ้ร้านอาหารจีนชื่อดังในกรุงเทพก็แล้วกัน
แต่ราคาสิ ต่างกันราวฟ้ากับเหว ไส้หมูสับอร่อยๆ แป้งบางๆ กัดเข้าไปด้านในจะชุ่มไปด้วยน้ำซุป
จิ้มกับน้ำจิ้มนิดนึง แค่นี้ก็สุขสันต์ มาแล้วต้องเบิ้ล 2 ตลอด 

ซาลาเปา - มีไส้หมู ครีม ผัก แป้งเค้าจะนุ่มเหนียวอร่อยใช้ได้ แป้งทานแล้วไม่ติดฟัน ไม่ติดเหงือก
ผมชอบไส้ครีมที่สุด ครีมอร่อยกำลังดี ไม่หวานเว่อร์ แต่ไส้หมูของเค้าไม่ค่อยอร่อยเท่าไหร่ กลิ่นแปลกๆ
ส่วนไส้ผักยังไม่เคยลองชิมครับ

หมูสามชั้นน้ำแดง - จานนี้สั่งตลอด เค้าตุ๋นหมูเปื่อยยุ่ยดี หนังหนึบๆอร่อย ไม่ลงเหลือความเหนียวไว้

ไส้ผัดพริกแห้ง - เมนูนี้ผมชอบสุด!! เค้าทำไส้หมูได้ดี สะอาด ไม่มีกลิ่น หั่นมาชิ้นพอดีคำ รสชาตจะเผ็ดนิดๆ
แต่อร่อย ลงตัวมาก หอมไปด้วยกลิ่นพริกไทยและกระเทียม ฟินนน

มะเขือยาวผัดหมูสับ - เป็นอีกจานที่โดนใจ ไม่เคยพลาด หั่นมะเขือเป็นเส้นๆ รสชาตเปรี้ยว หวาน เค็ม
คลุกกับข้าวร้อนๆนี่อร่อยแบบเพลิดเพลินทีเดียวเชียว

ยำแมงกะพรุน - จานนี้ถ้าตามภัตตาคารหรือโรงแรม คงจะหลายร้อยบาทเป็นแน่ แต่ที่นี่ 50-60 บาทเอง
รสชาตก็ดี หอมกลิ่นน้ำมันงา สั่งมาเป็นออเดิร์ฟได้ดีเยี่ยม

ของหวาน - มีพุดดิ้งมะม่วง กับสาคูแคนตาลูป ถ้วยละ 30 บาท ไม่แพง รสชาตโอเค

ใครอยากลองชิมอาหารจีนยูนนาน มาที่นี่ไม่ผิดหวังครับ ได้ลองอาหารอร่อยๆ เมนูหลากหลายชนิด
ในราคาที่ยุติธรรมเป็นอย่างมาก รสชาตของอาหารจีนแท้ๆ ที่ไม่ต้องไปทานเหลาหรือโรงแรม
คุณภาพไม่แพ้กัน

ปล. หน้าร้านจะจอดรถได้แค่ 2-3 คัน และส่วนมากก็จะเต็ม แนะนำก่อนถึงร้านมีซอยเล็กๆ เลี้ยวเข้าไปดูครับ
ด้านในซอยพอมีที่ว่างจอดได้ แล้วเดินออกมาไม่ไกล หรือไม่ก็กลับรถไปจอดฝั่งตรงข้าม ค่อนข้างจะว่าง